L 167/6
LT
Europos Sąjungos oficialusis leidinys
2023 6 30
(22)
būtina į Reglamento (ES) Nr. 651/2014 taikymo sritį įtraukti pagalbos, teikiamos aplinkosaugos mokesčių arba rinkliavų lengvatų forma, suderinamumo sąlygas.
Aplinkosaugos mokesčiai arba parafiskalinės rinkliavos nustatomi siekiant didinti aplinkai žalingo elgesio išlaidas ir taip atgrasyti nuo tokio elgesio ir gerinti aplinkos apsaugą.
Tais atvejais, kai aplinkosaugos arba parafiskalinių mokesčių nebūtų galima taikyti nekeliant pavojaus tam tikrų įmonių ekonominei veiklai, kai kurioms įmonėms taikant palankesnes sąlygas gali būti surinkta daugiau aplinkosaugos arba parafiskalinių mokesčių.
Taigi tam tikromis aplinkybėmis sumažinant aplinkosaugos mokesčius ar parafiskalinius mokesčius galima netiesiogiai padėti gerinti aplinkos apsaugą;
(23)
visuose ekonomikos sektoriuose tikslinga taikyti tokias pačias pagalbos, teikiamos aplinkosaugos mokesčių sumažinimo ir atleidimo nuo jų forma, sąlygas, išskyrus atvejus, kai taikomos specialios taisyklės.
Todėl pagal Tarybos direktyvos 2003/96/EB (25) 15 straipsnio 1 dalies f punktą ir 15 straipsnio 3 dalį valstybių narių nustatytai pagalbai, teikiamai mokesčių lengvatų vidaus vandenų žvejybos ir žuvivaisos darbams forma, Reglamentas (ES) Nr. 651/2014 turėtų būti taikomas nuo 2023 m. liepos 1 d., nes Komisijos reglamentas (ES) 2022/2473 (26) joms nebebus taikomas;
(24)
kalbant apie investicinę pagalbą centralizuoto šilumos ir (arba) vėsumos tiekimo sistemoms, Reglamento (ES) Nr. 651/2014 46 straipsnyje nustatytos suderinamumo sąlygos, susijusios su parama investicijoms į centralizuoto šilumos ir (arba) vėsumos tiekimo sistemas, kurioms naudojamas iškastinis kuras, visų pirma gamtinės dujos, taip pat su investicijomis į skirstomuosius tinklus arba jų atnaujinimą, turėtų būti pakoreguotos, kad būtų atsižvelgta į Europos žaliojo kurso ir Europos klimato teisės akto tikslus, ir visų pirma į Tvarios Europos investicijų planą (27);
(25)
kalbant apie investicijas į energetikos infrastruktūrą, į Reglamento (ES) Nr. 651/2014 taikymo sritį reikėtų įtraukti bendrąsias išimtis, taikomas paramai investicijoms ne remiamose vietovėse.
Be to, to reglamento suderinamumo sąlygos, susijusios su parama investicijoms į energetikos infrastruktūrą (gamtinėms dujoms), turi būti pakoreguotos, kad būtų atsižvelgta į Europos žaliojo kurso tikslus ir būtų užtikrinta atitiktis 2030 ir 2050 m. klimato srities tikslams;
(26)
dėl gynybos pramonės projektų finansavimo ypatumų, kai paklausą lemia beveik vien tik valstybės narės, kurios taip pat kontroliuoja visą su gynyba susijusių produktų ir technologijų įsigijimą, įskaitant jų eksportą, gynybos sektoriaus veikla yra unikali ir neatitinka tradicinių taisyklių ir verslo modelių, pagal kuriuos veikia tradiciškesnės rinkos.
Atsižvelgiant į sektoriaus ypatumus ir Europos gynybos fondo, įsteigto Europos Parlamento ir Tarybos reglamentu (ES) 2021/697 (28) bei Europos gynybos pramonės plėtros programos, įsteigtos Europos Parlamento ir Tarybos reglamentu (ES) 2018/1092 (29), taisykles, kuriose didžiausios finansavimo normos nustatytos ne siekiant apriboti bendrą viešąjį finansavimą, o pritraukti valstybių narių bendrą finansavimą, valstybių narių finansiniai įnašai į šiuos bendrai finansuojamus projektus tam tikromis sąlygomis turėtų būti laikomi suderinamais su vidaus rinka ir jiems netaikomas reikalavimas pranešti.
Visų pirma, toks bendras finansavimas viršijus bendrųjų nuostatų dėl pagalbos mokslinių tyrimų ir plėtros projektams galimybes gali būti pripažintas suderinamu, su sąlyga, kad pagalbos gavėjai už bet kokį intelektinės nuosavybės teisių ar prototipų, sukurtų įgyvendinant projektą, panaudojimą ne gynybos tikslams moka rinkos kainą.
Be to, tokiais atvejais nereikėtų iš naujo vertinti tinkamumo sąlygų, kurias prieš atrenkant mokslinių tyrimų ir plėtros projektą Komisija, padedama nepriklausomų ekspertų, jau įvertino tarpvalstybiniu lygmeniu pagal Europos gynybos fondo arba Europos gynybos pramonės plėtros programos taisykles.
Galiausiai Reglamento (ES) Nr. 651/2014 8 straipsnis turėtų būti iš dalies pakeistas, kad būtų galima derinti Sąjungos centralizuotai valdomą finansavimą ir valstybės pagalbą, kuri neviršija visų projekto išlaidų;
(27)
todėl Reglamentai (ES) Nr. 651/2014 ir (ES) 2022/2473 turėtų būti atitinkamai iš dalies pakeisti,
(25) 2003 m. spalio 27 d.
Tarybos direktyva 2003/96/EB, pakeičianti Bendrijos energetikos produktų ir elektros energijos mokesčių struktūrą (OL L 283, 2003 10 31, p. 51).
(26) 2022 m. gruodžio 14 d.
Komisijos reglamentas (ES) 2022/2473, kuriuo tam tikrų kategorijų pagalba įmonėms, kurios verčiasi žvejybos ir akvakultūros produktų gamyba, perdirbimu ir prekyba, skelbiama suderinama su vidaus rinka taikant Sutarties dėl Europos Sąjungos veikimo 107 ir 108 straipsnius (OL L 327, 2022 12 21, p. 82).
(27) Komisijos komunikatas „Tvarios Europos investicijų planas.
Europos žaliojo kurso investicijų planas“, COM(2020) 21 final.
(28) 2021 m. balandžio 29 d. Europos Parlamento ir Tarybos reglamentas (ES) 2021/697, kuriuo įsteigiamas Europos gynybos fondas ir panaikinamas Reglamentas (ES) 2018/1092 (OL L 170, 2021 5 12, p. 149).
(29) 2018 m. liepos 18 d. Europos Parlamento ir Tarybos reglamentas (ES) 2018/1092, kuriuo sukuriama Europos gynybos pramonės plėtros programa Sąjungos gynybos pramonės konkurencingumui ir inovaciniam pajėgumui remti (OL L 200, 2018 8 7, p. 30).